Hier is ’n nuwe strategie om jou man om jou pinkie te draai: Deur jou behoeftes opsy te skuif en te fokus op wat hý wil hê, gaan hy jou gee wat jý wil hê.
Prof. Ben Page van die Universiteit van Stellenbosch se fakulteit gesondheidswetenskappe vertel dat mans en vroue se breine letterlik fisiek verskil. “Ons is al van die oertyd af geprogrammeer om te doen wat ons bedoel was om te doen. Mans kyk na die wêreld deur ’n testosteroonbril, want hulle moes as jagters kos voorsien, dit wil sê, vir die gesin sorg. Vroue is meer emosioneel, want hulle moes na die kinders omsien.”
Gelukkig is mans nie heeltemal so kompleks soos ons nie. Ons het ’n man se grootste begeertes tot 8 verminder om jou te help …
Ongelukkig maak die ekonomie en ’n ingewikkelde politieke klimaat dit al moeiliker vir mans om te presteer en hulleself te bewys. Sy behoefte aan jou aanvaarding is nou soveel groter.
Selfs al kan jy nie deelneem nie, kan jy hom heelhartig ondersteun om op ’n avontuur te gaan. Marais se vrou, Ester, is nie die buitelugtipe nie. Sy groot passie is om met sy viertrekvoertuig Afrika in te jaag. Sy het hom aangemoedig om vanjaar ’n viertrekroete saam met sy vriende aan te pak. Sy gaan nie saam nie, maar sy help om al die administratiewe reëlings te tref.
Deur in sy stokperdjies en belangstellings te deel, sê jy eintlik: “Ek hou van jou en ek gee om.” As jy moeite doen om deel van sy belangstellingswêreld te word, gaan julle ’n nuwe vlak van intimiteit betree.
Iets so eenvoudig soos kosmaak kan ook in ’n stokperdjie verander waaraan julle albei deelneem. Na 25 jaar se getroude lewe was Leandra al moeg kos gemaak terwyl haar man, Rico, mal was oor die MasterChef-televisieprogram. Sy het besluit om hulle saam in te skryf vir kooklesse. Deesdae kook en onthaal hulle graag saam.
Anders as jou vriendinne, wil jou man nie baie praat nie. Dit laat jou dink hy wil niks met jou deel nie.
Mans wys nie noodwendig liefde deur hulle woorde nie. Hulle grootste liefdestaal is dié van dade. As hy projekte saam met jou doen en jou probeer beskerm, kan jy maar weet hy is gek oor jou.
Hy maak dalk elke aand twee maal seker dat al die deure en hekke mooi toe is voor julle gaan slaap. Jy dink hy is paranoïes. Vir hom is dit sy manier om julle te beskerm en sy liefde vir jou te wys.
Miskien is jy bekommerd oor sy besluit om uit sy werk te bedank en sy eie onderneming te begin. Vergeet van jou vrees; ondersteun hom en kommunikeer voor ander hoeveel vertroue jy in hom het. Dit sal hom aanmoedig om ’n sukses van sy onderneming te maak.
Nanette het doelbewus besluit om op Johan se positiewe eienskappe te fokus. Sy meen hy gee te maklik geld uit. Sy het besluit om ’n groot ophef daarvan te maak as hy spaar. Later het hy sommer self begin om sy sente ’n keer of drie om te draai.
Seuns leer van kleins af om volgens ’n stel reëls te leef: speel om te wen en moenie jou emosies wys nie – op die sportveld, speelgrond en later ook in die werksomgewing. Wanneer hy trou, is die reëls van sy huwelik nie voorspelbaar nie. Skielik word daar verwag dat hy sy gevoelens moet wys – iets wat taboe is op enige ander terrein van sy lewe.
Na 20 jaar se getroude lewe, gesels Zelda en Aldo gereeld oor hulle fisieke verhouding. Oor wat werk en nie werk nie, wat lekker is of nie. Net soos jy nieseksuele aanraking wil hê, so is seks vir hom ’n manier om te kommunikeer.
Sielkundiges meen dat dit wat mense aanvuur en aanmoedig – naas biologiese behoeftes – die behoefte aan ’n lewe vol betekenis is. Niemand wil net rondswerf sonder ’n doel nie. Of dit nou by jou werk of by die huis is, as jy voel dat jy iets beteken, is jou gevoel van eiewaarde groter. Moenie die waarde van jou of jou man se bydrae tot die samelewing onderskat nie.
Janette weet dat Jaco sy doel op aarde aan hulle kinders koppel. Sy maak seker dat hy gereeld tyd alleen saam met hulle deurbring sodat die verhouding met hulle pa nog hegter kan word.
Hy smag na kameraadskap, en nie net die soort wat hy by sy vriende kry nie. Hy wil die versekering hê dat jy aan sy kant is. Altyd. Hy wil voel dat hy nie alleen is nie.
Dit voel onregverdig om jou maat te gee wat hy die graagste wil hê terwyl jou eie behoeftes geïgnoreer word. As jy wel so ’n klein bietjie van ’n man se kop verstaan, sal jy weet dat hierdie strategie uiteindelik in ’n wen-wen-situasie kan verander. Gee hom wat hy wil hê en hy gee jou wat jy wil hê.